Θέατρο\tΚριτικές Θεατρικών Παραστάσεων\tΤελευταίες Παραστάσεις\nby Νίκη Δούκα 15 Νοεμβρίου 2016\nΤην Τετάρτη, λοιπόν, το βράδυ βρέθηκα στην Καλαμαριά. Και συγκεκριμένα στο θέατρο Σοφούλη. Είχε παράσταση ο Ζήσης Ρούμπος με τον Γιώργο Κρήτο, ε και δεν γινόταν να την χάσω!\nΝα πω ότι στο θέατρο Σοφούλη δεν έχω ξαναπάει αλλά μου άρεσε πολύ το μέρος, σε μια γειτονιά και ο χώρος ήταν μεν μικρός αλλά πολύ παρεϊστικος. Επίσης, οι στάσεις του ΟΑΣΘ ήταν δίπλα –κυριολεκτικά- οπότε αυτό βολεύει κι εμάς τους φοιτητές που δεν έχουμε αυτοκίνητο.\nΠριν ξεκινήσω, όμως, με την παράσταση και πως μου φάνηκε, θεωρώ πρέπον να σας πω λίγα λόγια γι’ αυτήν. Όπως έχει γράψει κι η Μαργαρίτα Κυανίδου σε άρθρο της, η ιστορία έχει 2 ήρωες. Τον Μάρκο και τον Άγγελο. 2 κολλητοί για την ακρίβεια που μας διηγούνται το χρονικό της φιλίας τους και μας παίρνουν μαζί στο ταξίδι τους, μέσα στις εμπειρίες και τις αναμνήσεις τους, από την μέρα που γνωρίστηκαν σε έναν παιδότοπο.\nΤο Friends Manifest είναι η δεύτερη σε σειρά παράσταση από την τριλογία Manifest του Ζήση Ρούμπου. Εξερευνά τα συναισθήματα που απαρτίζουν μία δυνατή φιλία, με την τεχνική της αφηγηματικής παντομίμας: οι ηθοποιοί, χωρίς την βοήθεια σκηνικών, πλάθουν το περιβάλλον στο οποίο βρίσκονται και αφήνουν στον θεατή να συμπληρώσει τα οπτικά κενά με την φαντασία του. Και θα ήθελα να μείνω σε αυτό.\nΠραγματικά, όταν οι ηθοποιοί μας ρωτούσαν να συμπληρώσουμε ένα «κενό» της ιστορίας, οι απαντήσεις ήταν μεν αναμενόμενες και φυσιολογικές αλλά ο Ζήσης με τον Γιώργο τις πήγαιναν σε άλλο επίπεδο, με αποτέλεσμα όλοι οι θεατές να δακρύζουμε από τα γέλια.\nΑλλά ας το πάρουμε από την αρχή. Η παράσταση ξεκινά με έναν συμβολισμό. Από τι φτιάχτηκε ο άνθρωπος. Η διαφωνία τους κατέληξε ότι ο άνθρωπος είναι φτιαγμένος από λάσπη, δηλαδή νερό και χώμα. Τα 2 αυτά αγόρια, λοιπόν, είναι τα 2 συστατικά της φιλίας.\nΠαρακολουθούμε τους ήρωες σε όλη την πορεία τους προς την ενηλικίωση: τα πρώτα παιχνίδια τους, την «φωλιά» τους, δηλαδή το στέκι τους, τον στρατό, τις σπουδές, τις σχέσεις. Όλα αυτά εκτυλίσσονται μπροστά μας με ταχύτητα χωρίς να χάνονται, όμως, οι σημαντικές λεπτομέρειες έτσι ώστε να καταλαβαίνει ο θεατής τα συναισθήματα των πρωταγωνιστών. Οι εκφράσεις του προσώπου, ο αυτοσχεδιασμός, η χροιά της φωνής και οι εναλλαγές όλων των παραπάνω αναπληρώνουν την έλλειψη των μεγάλων και ακριβών σκηνικών που βλέπουμε σε άλλες παραστάσεις. Σκοπός αυτού του θεατρικού δεν είναι να μαγέψει με τα κουστούμια και τα σκηνικά, αλλά να μας δημιουργήσει δυνατά συναισθήματα μέσα από την φιλία των 2 αγοριών.\nΤα αγόρια μεγαλώνουν την δεκαετία του ’90, με πάρα πολλές αναφορές σε παλιές ταινίες, παιχνίδια αλλά και στους τρόπους της νυχτερινής διασκέδασης. Σε κάποιο σημείο μπαίνει και η διαδραστικότητά με τους θεατές, οι οποίοι ταξιδεύουν μαζί με τους ηθοποιούς στο χρόνο, ενθυμούμενοι παλιές σειρές και ταινίες που αγάπησαν οι ίδιοι. Πρόκειται για ένα στοιχείο σίγουρα χιουμοριστικό, το οποίο ενώ μεταδίδει τη νοσταλγία των 80’s και 90’s ενώ ταυτόχρονα δίνει μια καλή γεύση από το ταλέντο των ηθοποιών στον αυτοσχεδιασμό. Ακόμα κι όταν… δεν ήξεραν κάποιους τίτλους!\nΌπως, όμως, είναι φυσικό σε κάθε ανθρώπινη σχέση, η φιλία τους περνάει μικρές κρίσεις όπως είναι η διαφορές στα οικονομικά, στις σχέσεις και στις σπουδές, με διάφορα στοιχεία ζήλιας και αποξένωσης για μικρά χρονικά διαστήματα. Η φιλία μπορεί, λοιπόν να κλονίζεται αλλά δεν καταρρέει και βγαίνει πιο δυνατή από ποτέ!\nΒασικός άξονας του όλου έργου, όπως ήδη θα καταλάβατε, είναι η δύναμη της αγάπης σε όποιες μορφές κι αν υπάρχει. Μπορεί η ζωή κάποιες φορές να τα φέρνει κάπως αλλιώς από ότι φανταζόμασταν αλλά στην πραγματικότητα αυτό που μετράει είναι το πώς αρπάζεις τις ευκαιρίες που σου δίνονται. Μία θεατρική παράσταση που έχει πιο πολλά να δώσει από αυτά που περίμενα. Πίστευα ότι ήταν μια απλή κωμωδία, αλλά έχει και κάποια ηχηρά μηνύματα που σας κάνουν να σκεφτείτε λίγο παραπάνω αυτά που θεωρείτε ως δεδομένα και σίγουρα. Θα γελάσετε με την ψυχή σας, αλλά και θα συγκινηθείτε, με τα συναισθήματα αυτά να εναλλάσσονται αριστοτεχνικά θα έλεγα.\nΤα 70 λεπτά είναι η τέλεια διάρκεια της παράστασης γιατί ούτε κουράζουν, αλλά και προλαβαίνουν να δείξουν τα όσα θέλουν. Ο Ζήσης ανταποκρίθηκε επάξια στους ρόλους του συγγραφέα και σκηνοθέτη, εκτός από ηθοποιού, αλλά και ο Γιώργος κινήθηκε στα ίδια υψηλά επίπεδα ερμηνείας ολοκληρώνοντας το αρμονικό αποτέλεσμα. Σας προτείνω ανεπιφύλακτα την παράσταση! Το μόνο βέβαιο είναι ότι θα γελάσετε, θα νοσταλγήσετε τα δικά σας παιδικά και εφηβικά χρόνια αλλά και θα συγκινηθείτε!\nΠεριμένω τις δικές σας απόψεις για την παράσταση και τα δικά σας σχόλια!


To Fight Club παίζει Boxing στο Αγρίνιο - Fight Club Central Gym\nΔημοσιεύτηκε στις: 06/09/2013\nΣτο κλειστό του ΔΑΚ Αγρινίου θα διεξαχθεί στις 7 Σεπτεμβρίου η διοργάνωση Promo Fight 1 .\nΠρόκειται για την πρώτη μεγάλη διοργάνωση μαχητικών αθλημάτων στην Αιτωλοακαρνανία που έχει στόχο την ανάδειξη και προώθηση αθλητών σε μεγάλες διοργανώσεις του εξωτερικού και θα προσπαθήσει αναδείξει το boxing , το kickboxing , το muai-thai και το MMA στην ευρύτερη περιοχή.\nΔιοργανωτής είναι ο Γιάννης Παγανιάς και στους αγώνες θα συμμετέχουν αξιόλογοι αθλητές από την Δυτική Ελλάδα αλλά και αθλητές με διακρίσεις σε διεθνές και πανελλήνιο επίπεδο.\nΤο παρόν και σε αυτήν την σημαντική διοργάνωση θα δώσει το Fight Club Galatsi του Ιωάννη Θεοφάνους όπου σε αγώνα Boxing 4×2 του Main Event ο Γιάννης Μιχαλόπουλος της Theofanous Elite Team θα αντιμετωπίσει για τα -75 κιλά τον Βλαδίμηρο Ναζαρένκο της Pontika – Nazarenko Team .\nTags: Kick BoxingΠυγμαχία\nΠροσφορά – Παιδικό Kick Boxing μόνο 369€ για όλο το χρόνο\nΜε επιτυχία διοργανώθηκε άλλο ένα Champions Night από τον Κώστα Αθανασόπουλο το ...\nΤρεις από τους πιο καταξιωμένους αθλητές του Fight Club Γαλατσίου αλλά και της Ελληνικής Kickboxing σκηνής, ο ...


Ισπανική μαγεία στην Τσέλσι... - Premier League - Novasports.gr\nΟ πρώην παίκτης της Ρεάλ Μαδρίτης έγινε ο πρώτος παίκτης στην ιστορία της Πρέμιερ Λιγκ (!) που έχει δώσει και γκολ και ασίστ σε κάθε μια από τις δυο πρώτες συμμετοχές του στην κατηγορία. Η ομάδα του Κόντε ήταν πολύ σκληρή, απροσπέλαστη στην άμυνα και δημιουργική στην επίθεση. Στην αντίπερα όχθη, ο Κούμαν δεν κατάφερε να βρει τρόπο να διασπάσει το καλοστημένο κέντρο της αντιπάλου του και δικαίως περιορίστηκε σε λύσεις απελπισίας.\nΤο 1-0 έλαβε χώρα στο 27' μετά από πάσα κεφαλιά του Μοράτα στον Φάμπρεγας και εκπληκτικό πλασέ του τελευταίου, ενώ το τελικό σκορ διαμορφώθηκε πέντε λεπτά πριν το τέλος του πρώτου μέρους με σκόρερ τον Μοράτα.\nΣτο άλλο παιχνίδι που έγινε την ίδια ώρα, η Γουέστ Μπρομ δεν κατάφερε να κάνει το 3Χ3. Προηγήθηκε στην αναμέτρηση με τη Στόουκ, αλλά ένα αστείο μπέρδεμα στην άμυνά της έδωσε την ευκαιρία στον Κράουτς να διαμορφώσει το τελικό 1-1.\n1-0\t(27) Φάμπρεγας\n2-0\t(40) Μοράτα\nΓουέστ Μπρομ - Στόουκ 1-1\n1-0\t(61) Ροντρίγκες\n1-1\tΚράουτς (77)


8 συμβουλές ανδρικής περιποίησης - Provocateur\n4Αντίο "Γκάνθερ" κι ευχαριστούμε για τις αναμνήσεις\n8 tips για να απογειώσεις την εξωτερική σου εμφάνιση.\nΕξηγούμαστε για να μην παραξηγούμαστε: Τον δήμαρχο της καρδιάς μας τον χρησιμοποιήσαμε στο τίτλο τόσο διότι κάνει ωραία ομοιοκαταληξία με το "λέτσος", αλλά κι επειδή ο τύπος όσο να 'ναι την προσέχει την εμφάνισή του. Και βασικός σκοπός αυτού εδώ του κειμένου είναι να σου αραδιάσει 2-3 πραγματάκια που μπορούν να κρατήσουν την εξωτερική σου εμφάνιση όχι απλά σε ανεκτά επίπεδα, αλλά σε τέτοια που μπορούν να σε μεταρέψουν στο καμάρι της γειτονιάς, του γραφείου, της σχέσης σου κλπ κλπ.\nΑφού, λοιπόν, βγάλουμε τη γλώσσα στους υστερικούς με την εμφάνισή τους και στους νάρκισσους, αποδεχόμαστε ότι όπως και να το κάνουμε η εικόνα μετράει και καλό θα είναι να την υπερασπιζόμαστε με μέτρο και στο βαθμό που αυτό είναι δυνατό.\nΠάμε να δούμε ορισμένους τρόπους για να το πετύχουμε;\n1. Βρες έναν κομμωτή της προκοπής\nΔεν νοείται να πηγαίνεις για κούρεμα και στο καπάκι να γίνεσαι ο περίγελος της παρέας σου. Οι εποχές που οι γονείς σου σε τραβούσανε σε κομμωτήρια της αρεσκείας τους, έχουν πεθάνει και καλό θα είναι στα 30 (συν-πλην κάτι) σου, να έχεις βρει εκείνον ή εκείνη που εμπιστεύεσαι με κλειστά τα μάτια για να σου δώσει το κούρεμα που σε κολακεύει.\n2. Αντηλιακό μωρέ!\nΚαλό είναι να αποδεχτούμε το γεγονός ότι δεν ζούμε στη Νορβηγία αλλά σε μια χώρα με ηλιοφάνεια κατά τη μεγαλύτερη διάρκεια του έτους. Κι αφού το αποδεχτούμε, ας κάνουμε τη χάρη στο προσωπάκι μας να του πετάμε που και που καμιά αντηλιακή κρέμα. Και προφανώς δεν αναφερόμαστε μονάχα στις ημέρες που ποζεριάζουμε στην παραλία.\n3. Πλένεις σωστά το πρόσωπό σου;\nΣε ακούμε που αναρωτιέσαι "υπάρχει σωστός και λάθος τρόπος να πλυθώ, ρε μεγάλε;" και η απάντηση είναι ξεκάθαρη: Και βέβαια υπάρχει λάθος τρόπος. Κι αυτός είναι να πλένεσαι με κοινό σαπούνι (που κάνει τα μούτρα σου πιο θαμπά κι από τζαμαρία αυτοκινήτου ενώ έξω έχει 99% υγρασία), αντί να χρησιμοποιείς κρέμα απολέπισης προσώπου.\n4. Μούσια με το μέτρο\nΠροφανώς έχει διπλή ανάγνωση αυτό. Αφορά, δηλαδή, τους μουσάτους της εποχής που αφήνουν μούσι μέχρι τον αφαλό, αλλά αποτελεί και υπαινιγμό για όλους εκείνους που αφήνουν την τριχοφυία τους ανεξέλεγκτη. Το ψαλιδάκι και η ξυριστική μηχανή ΔΕΝ είναι εχθρός, είναι σύμμαχός σου. Πες επιτέλους ένα "ως εδώ!" στις τρίχες σου που έχουν πάρει τον κακό το δρόμο και βάλτους σε ένα τριπάκι περιποίησης.\n5. Γιατί έχεις μόνο ένα φρύδι, είπαμε;\nΗ αλήθεια είναι πως εδώ στο Provocateur έχουμε δύο μονόφρυδους συντάκτες. Δύο ατομάκια που θαρρούν ότι με το να κρατούν ενωμένα τα δυο τους τα φρύδια και να μην αφαιρούν το χνουδότριχο που στέκεται "περήφανο" πάνω από τη μύτη τους, είναι μπρουτάλ και γνήσια αρσενικά. Εμείς τους έχουμε απομονώσει σε μια γωνιά και τους έχουμε στιγματίσει. Εσύ θα κάνεις κάτι για την κατάστασή σου;\n6. Δάχτυλα ανθρώπινα\nΚι όταν λέμε ανθρώπινα, εννοούμε δάχτυλα χεριών με περιποιημένα κομμένο νυχάκι κι όχι δάχτυλα με "ανύπαρκτο-από-τη-μάσα νυχάκι". Τα ίδια ισχύουν και για τα αντίστοιχα των ποδιών σου. Δεν μπορείς να βγαίνεις στην παραλία με το δίχαλο, ρε αδελφέ, και να μοστράρεις δάχτυλο-νύχι που είναι λες και μόλις επέστρεψε από το μεροκάματό του στο συνεργείο.\n7. Μαγκιά σου η μυρωδιά σου\nΚάποιοι άνθρωποι έχουν το προνόμιο να διαθέτουν από φυσικού τους ωραία μυρωδιά σώματος. Για τους υπόλοιπους που χρειάζονται μία χείρα βοηθείας για να κάνουν καλή εντύπωση στη μύτη των αλλωνών(ε), τόσο το αποσμητικό σώματος, όσο και ένα αρωματάκι που ταιριάζει σε γούστο και σε εμφάνιση, είναι μια επιλογή αυτονόητη. Και που 'σαι; Δεν είναι κακό να κουβαλάς πάντα και μια αρωμοκαβάτζα στην τσάντα σου. Άνθρωποι είμαστε.\nΔεν μπορεί. Αν βάλεις στη ρουτίνα σου μισή έως μία ωρίτσα καθημερινής άσκησης (σε οτιδήποτε γεμίζει τη ψυχούλα σου), θα νιώσεις καλύτερα κι αυτό θα βγει προς τα έξω (μόλις το σκεφτήκαμε το τελευταίο).\nΚι αφού κλείσαμε με κλισεδιά, ας το τερματίσουμε με κλισεδιά: Όσο όμορφος και περιποιημένος και να ΄σαι, αν δεν ομορφύνεις τη ψυχή και τη συμπεριφορά σου, δεν πας πουθενά. Ή μάλλον, πας μέχρι εκεί που σε παίρνει. Αλλά εκεί δεν είναι ωραία, στο λέμε να το ξέρεις...


http Ξεκινούν οι προπονήσεις στην Ακαδημία ΠΑΟΚ Mundialito\nΞεκινούν οι προπονήσεις στην Ακαδημία ΠΑΟΚ Mundialito\nΗ διοίκηση της Ακαδημίας ΠΑΟΚ Mundialito ανακοίνωσε ότι από την ερχόμενη Δευτέρα 25/5 ξεκινούν οι προπονήσεις για τα τμήματα Κ16, Κ15, Κ14 και Κ13.\nΓια τον λόγο αυτό καλούνται οι γονείς και οι ποδοσφαιριστές των παραπάνω τμημάτων να βρίσκονται στις 25/5 και ώρα 17:30 στις εγκαταστάσεις της Ακαδημίας. Απαραίτητη προϋπόθεση για τη συμμετοχή στις προπονήσεις είναι η προσκόμιση συμπληρωμένης, υπογεγραμμένης και σφραγισμένης από γιατρό της ειδικής βεβαίωσης. Για τον λόγο αυτό η Ακαδημία έχει μεριμνήσει ώστε ο καρδιολόγος της ομάδας, κ. Νίκος Βάτκαλης, να παραβρίσκεται την Δευτέρα στις εγκαταστάσεις του συλλόγου ώστε να προβεί στον απαραίτητο ιατρικό έλεγχο των ποδοσφαιριστών και να παρέχει στους αθλητές την αντίστοιχη βεβαίωση.\nΟ κ. Βάτκαλης θα εξετάσει και θα υπογράψει την βεβαίωση σε αυτούς τους αθλητές που έχουν εξεταστεί από τον ίδιο κατά την τρέχουσα περίοδο 2019-2020. Όσοι αθλητές έχουν εξεταστεί από άλλο γιατρό θα πρέπει να φέρουν αντίστοιχες βεβαιώσεις από αυτόν, συμπληρωμένες και σφραγισμένες.\nΜετά την εξέταση θα ακολουθήσει προπόνηση μιας ώρας όπως προβλέπεται από τις οδηγίες που έχουν ανακοινωθεί.\nΟι γονείς-κηδεμόνες μπορούν να παρακολουθούν την προπόνηση τηρώντας τα απαραίτητα μέτρα.\nΓια περισσότερες πληροφορίες οι ενδιαφερόμενοι μπορούν να επικοινωνήσουν με τον υπεύθυνο της Ακαδημίας κ. Αλέξη Δήμου στα τηλέφωνα 6909 394571 και 6932563551.\nΣυζητήσεις με το δίκτυο Ακαδημιών Η16 Sports Services\nΗ διοίκηση της Ακαδημίας ΠΑΟΚ Mundialito στο πλαίσιο της ενίσχυσής της βρίσκεται σε συζητήσεις για την έναρξη συνεργασίας με ένα δίκτυο Ακαδημιών που εδρεύει στο εξωτερικό. Πρόκειται για το Δίκτυο Ακαδημιών Η16 Sports Services με έδρα στα Ηνωμένα Αραβικά Εμιράτα, την Ινδία και την Βουλγαρία.\nΉδη έχουν γίνει οι πρώτες επαφές μεταξύ των υπευθύνων και σύντομα θα υπάρχουν νεότερες ανακοινώσεις.\nRead 659 times\tLast modified on Friday, 22 May 2020 18:26\nMore in this category: « Το αναστάσιμο μήνυμα της Ακαδημίας ΠΑΟΚ Mundialito\tΤα νέα της Ακαδημίας του ΑΟΚ »


Σε οριακή κατάσταση η Θεσσαλονίκη – Σκέψεις να διαμορφωθεί σε χώρο νοσηλείας Covid το Βελλίδειο - Alldaynews.gr\nΣε οριακή κατάσταση βρίσκεται η Θεσσαλονίκη. Τα χτυπήματα που δέχεται η πόλη από τον κορωνοϊό έρχονται το ένα μετά το άλλο. Τα νοσοκομεία της πόλης είναι στο κόκκινο.\nΣύμφωνα με ρεπορτάζ του Open, σε πολιτική επιστράτευση φαίνεται να προχωρά η κυβέρνηση, καθώς η έκκληση του υπουργείου Υγείας στους γιατρούς έπεσε στο κενό.\nΕλάχιστοι είναι οι γιατροί του ιδιωτικού τομέα στο κάλεσμα του υπουργείου.\nΣύμφωνα με πληροφορίες που μεταδόθηκαν από την εκπομπή «Ώρα Ελλάδος» του Open, υπάρχουν ακόμα σκέψεις να διαμορφωθεί σε χώρο νοσηλείας Covid το Βελλίδειο, αν χρειαστεί υποστήριξη το σύστημα.


Στόχοι - Ειδήσεις - Ελλάδα - Η Φωνή της Ρωσίας\n2 Σεπτεμβρίου 2013, 09:33 0\nΑπό μικροί στο σπίτι, στο σχολείο μας μάθαιναν ότι πρέπει να βάζουμε στόχους, να κοιτάμε μπροστά και να οργανώνουμε με τέτοιο τρόπο την ζωή μας ώστε να τους πραγματοποιούμε. Είτε σε προσωπικό είτε σε ομαδικό επίπεδο έπρεπε να βρίσκουμε τις διεξόδους για να υλοποιούμε τον κάθε στόχο.\nΤι γίνεται όμως όταν το 2013 - και έχοντας ξεκινήσει από πολύ νωρίτερα - συνειδητοποιείς ότι έχεις χάσει το στόχο σου όχι μόνο σε προσωπικό, αλλά και σε συλλογικό επίπεδο; Και τι συμβαίνει όταν αντιλαμβάνεσαι ότι πλέον το να έχεις στόχους είναι κάτι το απαγορευμένο;\nΑς πάρουμε όμως τα πράγματα από την αρχή. Πρώτος στόχος: να μορφωθείς σωστά. Πώς είναι όμως αυτό δυνατόν σε μία χώρα που σε τακτά διαστήματα, πολλές φορές εντελώς απροειδοποίητα και μέσα στην ακαδημαϊκή χρονιά λαμβάνονται αποφάσεις που αφορούν στην Παιδεία και στην αλλαγή του συστήματος της; Και ας μην ρίχνουμε το φταίξιμο μόνο στην οικονομική κρίση. Το να μένουν σχολεία ακόμα και στην Αττική – πόσο μάλλον σε κάποια ακριτική περιοχή - χωρίς θέρμανση, χωρίς δασκάλους και τελικά χωρίς βιβλία δεν είναι τωρινό φαινόμενο. Το να μην επαρκούν οι αίθουσες στα ελληνικά πανεπιστήμια και να υπάρχουν ελλείψεις στις υποδομές ήταν κάτι το «αυτονόητο». Απλά λόγω κρίσης, όπως ήταν φυσικό, το φαινόμενο αυξήθηκε.\nΔεύτερος στόχος: να βρεις μια καλή δουλειά. Ο όρος βέβαια «καλή δουλειά» είναι ασαφής και ο καθένας τον ερμηνεύει όπως θέλει. Για κάποιους μπορεί το όνειρο να ήταν μια δουλειά στο δημόσιο. Σιγουριά, ασφάλεια. Μονιμότητα. Ακόμα και αν αυτό συνεπαγόταν την ανάπτυξη μιας πελατειακής σχέσης με την εκάστοτε εξουσία αυτού του τόπου. Μια ψήφος - ή πολλές φορές και περισσότερες - για μια θέση στο δημόσιο, και φαινόταν δίκαιη η μοιρασιά. Για κάποιους άλλους μια δουλειά που εξασφάλιζε κοινωνική καταξίωση, χρήματα, δόξα, ακριβό σπίτι, αυτοκίνητο, εξοχικό. Πιστωτικές κάρτες και καταναλωτικά δάνεια για την πραγματοποίηση όλων των επιθυμιών. Το αμερικάνικο όνειρο που άρχιζε να φαντάζει όχι και τόσο μακρινό...\nΏσπου ήρθε η κρίση. Βέβαια και πάλι, θα πει κάποιος: «δεν ήταν μέχρι τότε όλα ρόδινα». Ήταν όμως καλά καλυμμένα, τόσο ώστε να εφησυχάζουμε για το ότι τίποτα δεν θα ταράξει την ευδαιμονία μας. Να όμως που ήρθε και όχι απλά μας τάραξε, αλλά ταρακούνησε για τα καλά και εμάς και τους στόχους μας. Η θέση στο δημόσιο, η μονιμότερη του μονιμότερου, δεν φαντάζει πια και τόσο εξασφαλισμένη με δασκάλους, ιατρούς, στρατιωτικούς, αστυνομικούς να απολύονται ακόμα και αν έχουν περάσει με εξετάσεις του ΑΣΕΠ. Όσο για τον ιδιωτικό τομέα, εκεί τα πράγματα ζορίζουν ακόμα περισσότερο. Με την λογική του «αν θες, αλλιώς περιμένουν απέξω ουρά», οι μισθοί μειώνονται όλο και περισσότερο και ο εργαζόμενος δεν είναι σε θέση να αντιδράσει. Και αυτοί που υπεχρεώθηκαν; Προσπαθούν να συμμαζέψουν τα ασυμμάζευτα.\nΤρίτος στόχος: να κάνεις μια σωστή οικογένεια. Σε ποιο βαθμό μπορεί όμως κάτι τέτοιο να είναι εφικτό, όταν ζεις μέσα στην ανασφάλεια και την ανεργία; Όταν δεν μπορείς να καλύψεις τις προσωπικές σου ανάγκες; Όταν οι νέοι άνθρωποι αναγκάζονται να φύγουν από την χώρα; Όταν μια οικογένεια όχι απλά δεν παίρνει επιδόματα για τα παιδιά, αλλά φορολογείται επιπλέον;\nΚάθε χρόνο, με την αρχή του φθινοπώρου, όλοι καλούμαστε να θέσουμε νέους στόχους. Με αφορμή την είσοδο στις Ανώτατες και Ανώτερες Σχολές χιλιάδων φοιτητών, πρέπει να επαναπροσδιορίσουμε τους στόχους μας. Να παραδειγματιστούμε από το πείσμα της νέας γενιάς που παρά τις καταλήψεις και τις απεργίες, τις αλλαγές νομοσχεδίων, που τους αφορούσαν άμεσα, πάλεψαν και τα κατάφεραν.\nΚανείς δεν μπορεί να μας αφαιρέσει τους στόχους και την ελπίδα. Και αν πρέπει να αναθεωρήσουμε κάποιους από αυτούς, ίσως είναι και για καλό τελικά. Η εφορία που πρέπει να πληρώσουμε, η τιμή του πετρελαίου που ανεβαίνει, η ανεργία που καλπάζει, δεν πρέπει να μας φοβίζουν. Άλλωστε από την αρχαιότητα ο Ηρόδοτος έλεγε ότι «η πενία αείκοτε σύντροφος ην» στην Ελλάδα. Καιρός πια να συνειδητοποιήσουμε πως «πάντων χρημάτων μέτρον άνθρωπος».\nκοινωνία, Οικονομική κρίση, Παιδεία, Ελλάδα


7 παραλίες στις Κυκλάδες που έχουν τρελάνει τους Ευρωπαίους και τους Αμερικανούς! - TravelSpot\nΕξόρμηση σε 7 ”άγνωστες” παραλίες των Κυκλάδων θα κάνουμε εδώ για βουτιές μακριά από την κοσμοσυρροή! Πρόκειται για 7 παραλίες που οι περισσότεροι δεν γνωρίζουν ωστόσο είναι αγαπημένες στους… ψαγμένους Ευρωπαίους και Αμερικανούς τουρίστες.\nΣυνώνυμο του ελληνικού καλοκαιριού, οι Κυκλάδες προσφέρουν μοναδικές συγκινήσεις.\nΌποιο νησί κι αν επιλέξετε, θα βρείτε σίγουρα μια παραλία που θα σας κλέψει την καρδιά και θα σας αφήσει τις καλύτερες εντυπώσεις. Οι Κυκλάδες είναι το αγαπημένο νησιωτικό σύμπλεγμα όλων των τουριστών, Ελλήνων και ξένων. Λίγο η κοσμοπολίτικη Μύκονος, με τις κομψές παραλίες και τα πολυτελή καταλύματα και καταστήματα, λίγο η πλανεύτρα Σαντορίνη με το επικό ηλιοβασίλεμα και την ασυναγώνιστη θέα από τα βράχια της Οίας έχουν αναδείξει τις Κυκλάδες σε must visit καλοκαιρινό προορισμό.\nΚι όσοι δεν βάζουν πλώρη για τα 2 πιο δημοφιλή νησιά, βρίσκουν καταφύγιο στα υπόλοιπα “παιδιά” των Κυκλάδων, που κι αυτά σφύζουν από ζωή! Κι ενώ αναζητάς μια παραλία που δεν θα γίνεται το αδιαχώρητο, σπάνια τη βρίσκεις! Ωστόσο, αν ψάξει κανείς καλά, υπάρχουν κρυμμένοι παράδεισοι που οι ντόπιοι δεν έχουν ακόμα αποκαλύψει στις ορδές τουριστών και τις φυλούν αποκλειστικά για όσους αγαπούν την εξερεύνηση!\nΒρήκαμε 7 από αυτές!\nΈνας ήρεμος όρμος, μακρυά από όλους κι από όλα! Μια μικρή αμμώδης παραλία σας περιμένει ”κρυμμένη” πίσω από πελώρια καταπράσινα βράχια! Αφεθείτε στην μαγεία των κρυστάλλινων νερών της και πάρτε ανάσες δροσιάς!\nΑνάμεσα στην παραλία Πλάκα και την Μικρή Βίγλα θα συναντήσετε δυο ορμίσκους που αποτελούν τον Ορκό. Απομονωμένος, σκιερός με στρώσεις παχιάς άμμου και πεντακάθαρα, τυρκουάζ νερά ο Ορκός είναι το καλύτερο μέρος για να αράξετε και να απολαύσετε τη γαλήνη της θάλασσας!\nΚι όμως…Η μεγάλη σταρ των Κυκλάδων έχει κι αυτή τα μυστικά της! Σε απόσταση αναπνοής από τους Μπαξέδες, ο Κολούμπος είναι μία ήσυχη αμμουδερή παραλία με ζεστά νερά, που απαιτεί να κάνετε μια κατάβαση για την προσεγγίσετε. Σε περίπτωση που την επισκεφθείτε εφοδιαστείτε με νερό και φαγητό γιατί δεν είναι οργανωμένη.\nΑπέναντι από την Αντίπαρο θα συναντήσετε ένα πανέμορφο ακατοίκητο νησί-ανοικτό μουσείο, αντάξιο της Δήλου, με το αρχαϊκό Ιερό του Απόλλωνα να μαρτυρά την ιστορία του. Το Δεσποτικό μπορεί να καυχιέται για απίθανες αμμώδεις παραλίες, περικυκλωμένες από τεράστια βράχια. Αν έχετε ιστιοπλοϊκό ή σκάφος μία στάση στο Δεσποτικό για μπάνιο αξίζει τον κόπο!\nΣτη δυτική πλευρά του νησιού, 3 χλμ. από τη Χώρα της Κύθνου, βρίσκεται μία από τις ωραιότερες των Κυκλάδων. Πρόκειται στην ουσία για μια αμμουδιά, μήκους 240 μέτρων περίπου, που συνδέει την ακτή της Κύθνου με μια μικρή βραχονησίδα, αυτή του Αγίου Λουκά. Η θάλασσα βρέχει και τις δύο πλευρές της λωρίδας άμμου, με αποτέλεσμα να προκύπτουν δύο παραλίες με κοινή αμμουδιά, δημιουργώντας μια ξεχωριστή εικόνα. Η πρόσβαση στην παραλία δεν είναι ιδιαίτερα εύκολη, αλλά το τοπίο θα σας αποζημιώσει.\nAπό το Σαλέρνο ως το Σορέντο…. Πόλεις και χωριά που μαγεύουν με την ομορφιά τους\nΑν βρεθείτε στην Άνδρο, αξίζει πραγματικά να κολυμπήσετε σε αυτά τα νερά. Στη βορειοανατολική πλευρά του νησιού, πάνω από το Γαύριο και μετά από το Βαρίδι, θα βρείτε μία μεγάλη παραλία που θεωρείται από τις ωραιότερες της Άνδρου. Χρυσή άμμος, ψιλό βοτσαλάκι, κρυστάλλινα νερά και βράχια που παρέχουν απλόχερα τη φυσική σκιά τους συνθέτουν το σκηνικό. Στην παραλία θα βρείτε ομπρέλες και ξαπλώστρες αλλά για όσους επιθυμούν υπάρχει αρκετός ελεύθερος χώρος για να στρώσουν την πετσέτα τους.Διαβάστε ακόμα:Σίκινος: Το ανεξερεύνητο «μαργαριτάρι» των Κυκλάδων\nΜία από τις δημοφιλέστερες παραλίες της Κιμώλου, στο βορειοανατολικό τμήμα του νησιού, με λευκή, χοντρή άμμο, υπέροχα γαλαζοπράσινα νερά και θέα που σου μένει στο μυαλό. Στην παραλία θα βρείτε ένα ήσυχο beach bar, ενώ στην είσοδο του ομώνυμου οικισμού λειτουργούν και ιαματικά λουτρά.\nOriginal article: 7 παραλίες στις Κυκλάδες που έχουν τρελάνει τους Ευρωπαίους και τους Αμερικανούς!.


Posted: February 18, 2018 / in: Αναλυση, Πολιτικη, Πρωτοσελιδο / Comments Off on Θέσεις για την 4η Συνδιάσκεψη: Η ΑΝΤΑΡΣΥΑ εφαλτήριο ανατρεπτικών πρωτοβουλιών\nΟι Θέσεις του ΠΣΟ της ΑΝΤΑΡΣΥΑ (ολόκληρες στο www.antarsya.gr) εκτιμούν πως διαψεύδονται οι εκτιμήσεις για σταθεροποίηση στην Ελλάδα και διεθνώς. Αναζητώντας την αντικειμενική βάση της αντιλαϊκής πολιτικής, υπογραμμίζουν πως δέκα χρόνια από το ξέσπασμα της καπιταλιστικής κρίσης, η συνταγή με τις διασώσεις των τραπεζών από κρατικό χρήμα σε συνδυασμό με τις νεοφιλελεύθερες «μεταρρυθμίσεις», δηλαδή αντιδραστικές καπιταλιστικές αναδιαρθρώσεις σε όλα τα πεδία, δε βάζουν το σύστημα σε τροχιά ανάπτυξης. Σε αυτό το έδαφος οξύνονται οι ενδοϊμπεριαλιστικοί ανταγωνισμοί και πολλαπλασιάζονται οι πολεμικές εστίες, ενώ αναβαθμίζεται ο πολύμορφος αυταρχισμός στις κοινωνίες. Όψη της πολιτικής κρίσης είναι και η εμφάνιση της ακροδεξιάς και των φασιστών.\nΚάτω από την επιφάνεια των καθησυχαστικών διαβεβαιώσεων, το δήθεν «ξεπέρασμα της κρίσης» δεν είναι παρά μια αναιμική ανάκαμψη, ενώ η προοπτική μιας νέας ύφεσης είναι κάτι παραπάνω από υπαρκτή. Ο σημερινός καπιταλισμός, εκτιμούν οι Θέσεις, δεν επιδέχεται λύσεις «κεϋνσιανού τύπου», γι’ αυτό η σοσιαλδημοκρατία συντάσσεται στο νεοφιλελευθερισμό και ο ΣΥΡΙΖΑ ακολουθεί αυτόν το δρόμο. Η αντικαπιταλιστική πρόταση λοιπόν πηγάζει από την οξύτητα και το χαρακτήρα των αντιθέσεων του σημερινού καπιταλισμού.\nΣε αυτό το τοπίο μπήκε σε κρίση και η διαδικασία της ευρωπαϊκής καπιταλιστικής ολοκλήρωσης, με αποτέλεσμα να έρχεται σαν απάντηση η παραπέρα αντιδραστική θωράκιση της λειτουργίας της ΕΕ. Για να αποδειχτεί ξανά πως «οι εξελίξεις καταρρίπτουν κάθε απάτη περί δυνατότητας της ΕΕ να αλλάξει σε φιλολαϊκή κατεύθυνση» (Θέση 4).\nΣτο κείμενο εκτιμάται πως η εκλογή Τραμπ εκφράζει την τάση μερίδας του κεφαλαίου για επιστροφή στην «εθνική βάση», με την επιδίωξη στήριξης, «οικονομικού πολέμου» και «προστατευτισμού», ενώ αναπτύσσεται η εθνική και ρατσιστική ρητορική. Προφανώς,εξηγούν οι Θέσεις, δεν έχουμε το «τέλος της παγκοσμιοποίησης», αλλά κρίση της υπάρχουσας καπιταλιστικής διεθνοποίησης και μια προσπάθεια ανασυγκρότησής της. Η τάση αυτή, σε διαφορετικό βαθμό, εκφράζεται διεθνώς στις αστικές πολιτικές δυνάμεις, είτε εμφανίζονται ως εθνικιστές είτε ως κοσμοπολίτες.\nΓια το λόγο αυτό, επισημαίνουν οι Θέσεις, «χρειάζεται αυστηρός διαχωρισμός από όλες αυτές τις αστικές δυνάμεις. Το περιεχόμενο της ‘’εθνικής’’ και ‘’αντιπαγκοσμιοποιητικής’’ τους πολιτικής είναι βαθύτατα αντιδραστικό» (Θέση 7). Η έμφαση των Θέσεων στις περιβαλλοντικές καταστροφές,τις σεξιστικές διακρίσεις και τα φαινόμενα έμφυλης βίας, δεν είναι απλά εμπλουτισμός θεματολογίας, αλλά συμπληρώνουν το πανόραμα των εξελίξεων στον καπιταλισμό.\nΓια τις Θέσεις η «στρατηγική κομμουνιστική απάντηση στην καπιταλιστική ΤΙΝΑ είναι ο δρόμος της εργατικής και λαϊκής αντεπίθεσης, της συγκέντρωσης πρωτοπόρων κοινωνικών και πολιτικών δυνάμεων, της ανατροπής των κοινωνικών και πολιτικών συσχετισμών, της ανατροπής της αντιλαϊκής επίθεσης και των διαχειριστών της αστικής εξουσίας και κυριαρχίας, με την εργατική αντικαπιταλιστική επανάσταση, που έχει ως τελικό στόχο την σοσιαλιστική-κομμουνιστική νέα κοινωνία».\nΗ εκτίμηση στο κείμενο για την κυβέρνηση Α. Τσίπρα είναι ότι αποτελεί κυβέρνηση δουλικής εξυπηρέτησης των αστικών συμφερόντων. Βρίσκεται σε ρήξη με την Αριστερά. Έχει πάρει το «χρίσμα» από ΕΕ και ΗΠΑ, από ντόπιο και ξένο κεφάλαιο ως η κυβέρνηση που μπορεί να περάσει τα αντιλαϊκά μέτρα.\nΗ σχέση του ΣΥΡΙΖΑ με τις λαϊκές μάζες που τον στήριξαν θα μπαίνει σε όλο και πιο βαθιά δοκιμασία, καθώς «ως κόμμα έχει ‘’διαβεί τον Ρουβίκωνα’’ στην αστική, συστημική, ευρωμνημονιακή πολιτική και η διαδικασία αυτή είναι ανεπίστρεπτη» (Θέση 19).\nΣτις συνθήκες αυτές το κείμενο εκτιμά πως «το εργατικό και λαϊκό κίνημα έχει δεχτεί ήττα, αλλά όχι οριστική και υπάρχει η δυνατότητα αντεπίθεσης του» (θέση 17), καθώς παρά την υποχώρηση σε κρίσιμα μέτωπα εκδηλώνονται σημαντικές αντιστάσεις (ΟΤΑ, αξιολόγηση στο δημόσιο, πλειστηριασμοί κ.λπ.), ενώ η δυσαρέσκεια από το ΣΥΡΙΖΑ δεν φουσκώνει τα πανιά ενός ανερχόμενου συντηρητικού ρεύμα. Κυρίως όμως γιατί υπάρχει ένα σημαντικό δυναμικό που αναζητά τις βαθύτερες πολιτικές αιτίες της ενσωμάτωσης του ΣΥΡΙΖΑ. Οι Θέσεις εκτιμούν πως «η εργατική τάξη συνεχίζει να απορρίπτει μαζικά την αστική μνημονιακή πολιτική», οπότε είναι κρίσιμο να αναδειχτούν οι δυνατότητες της περιόδου, κόντρα στη λογική ότι «όλα είναι μαύρα» και «δεν γίνεται τίποτα», τοn προθάλαμο υπόκλισης στον κοινοβουλευτισμό.\nΕξάλλου πρέπει να ξεπεραστεί το κλίμα απογοήτευσης και η υποχώρηση των αγώνων, ενόψει όχι μόνο της εφαρμογής των ψηφισμένων μέτρων, αλλά και όσων έρχονται με την 4η αξιολόγηση και τη δήθεν «έξοδο από τα μνημόνια».\nΗ ΑΝΤΑΡΣΥΑ θα συζητήσει με όρους μάχης για αυτά. Εκτιμά ότι δεν αντιμετώπισε βαθύτερα το ρεφορμιστικό ρεύμα συγκροτώντας γύρω της ένα πιο βαθύ κοινωνικά και πολιτικά αντικαπιταλιστικό ρεύμα. Υποστηρίζει ότι για την «αποσυριζοποίηση της Αριστεράς», χρειάζεται βαθύτερη αντιμετώπιση των στοιχείων ρεφορμιστικής ηγεμονίας που οδήγησαν στην επικράτηση του ΣΥΡΙΖΑ.\nΗ ΑΝΤΑΡΣΥΑ θα πρωτοστατήσει στην κλιμάκωση της πάλης του εργατικού κινήματος, με αποφασιστική στήριξη απεργιών και αγώνων, αλλά και την επικαιροποίηση του εργατικού προγράμματος πάλης,\nΠροϋπόθεση είναι η ταξική συσπείρωση πρωτοβάθμιων σωματείων, επιτροπών αγώνα συνελεύσεων, για οργάνωση, συντονισμό και κλιμάκωση των αγώνων από τα κάτω και συμβολή σε ένα σταθερό Συντονισμό. Δεν πρόκειται για «αντικαπιταλιστική παραξενιά», αλλά αναγκαιότητα και διέξοδος «από τα κάτω» για την ενωτική, αγωνιστική στάση. Επιδιώκεται η ισχυροποίηση των ταξικών, αντικαπιταλιστικών σχημάτων. Σχετικά με αυτά, οι Θέσεις επιμένουν πως «αρνούμαστε λογικές ενοποίησης ή διάσπασης στη βάση κομματικών σχεδίων ή “κομματικών ταυτοτήτων”» (Θέση 31). Μεγάλης σημασίας θεωρείται η συμμετοχή στις αντιφασιστικές, αντιρατσιστικές μάχες, στο κίνημα ενάντια στην έμφυλη καταπίεση.\n«Πάνω σε αυτή τη βάση διαμορφώνεται η πολιτική απεύθυνση της ΑΝΤΑΡΣΥΑ προς τους εργαζόμενους και προς όλες τις δυνάμεις που παλεύουν για τα εργατικά και λαϊκά συμφέροντα σε λογική ρήξης με το μαύρο μέτωπο κεφαλαίου-ΕΕ-ΔΝΤ και τον ιμπεριαλισμό, για μια σοσιαλιστική χειραφετητική προοπτική, για μια άλλη αριστερά, για την οικοδόμηση του αντικαπιταλιστικού μετώπου/πόλου», ξεκαθαρίζει το κείμενο.\nΔρόμοι οικοδόμησης του αντικαπιταλιστικού μετώπου/πόλου θεωρούνται: «i) πρωτοβουλίες κοινής δράσης στα πλαίσια του αγωνιστικού μετώπου, ii) πολιτικές πρωτοβουλίες και πολιτικός συντονισμός σε κεντρικά μέτωπα της ταξικής πάλης με στόχο τη συσπείρωση δυνάμεων, iii) πρωτοβουλίες διαλόγου για το αντικαπιταλιστικό μέτωπο/πόλο, iv) οι συνολικές προτάσεις πολιτικής συνεργασίας, των αντικαπιταλιστικών, αντιιμπεριαλιστικών, αντιΕΕ δυνάμεων».\nΙδιαίτερη πλευρά της πολιτικής της ΑΝΤΑΡΣΥΑ είναι η πρόταση «Για ένα κοινό πολιτικό βηματισμό, την κοινή δράση, τον διάλογο και την πολιτική συνεργασία των αντικαπιταλιστικών, αντιιμπεριαλιστικών, αντι-ΕΕ δυνάμεων και των δυνάμεων της ανατροπής». Αυτή δε θέτει ως προαπαιτούμενο την αποδοχή της προοπτικής του αντικαπιταλιστικού πόλου, ούτε τη συμφωνία για την επαναστατική αλλαγή.\nΣημαντικές θεωρούνται από τις Θέσεις οι πρωτοβουλίες κοινής δράσηςστο κίνημα. Για ΚΚΕ και ΛΑΕ εκτιμάται πως με βάση την πολιτική και την μετωπική τους πρόταση δεν υπάρχουν προϋποθέσεις συνολικής πολιτικής συνεργασίας, ενώ οι Θέσεις κάνουν σαφές πως «δεν έχουμε διαφορετική τακτική στις εκλογές και διαφορετική στις πολιτικές συνεργασίες» (Θέση 45).\nΑυτοκριτική εξέταση της πορείας του μετώπου\nΑδύναμη η λειτουργία των τοπικών επιτροπών, έλλειμμα στην ενιαία δράση\nΣτις Θέσεις του ΠΣΟ γίνεται μια αναλυτική αποτίμηση δράσης, εντοπίζονται οργανωτικές αδυναμίες και προτείνονται βασικοί δρόμοι ανασυγκρότησης και διεύρυνσης. Γεννημένη το 2009 τα πρώτα χρόνια της καπιταλιστικής κρίσης, η ΑΝΤΑΡΣΥΑ «εξασφάλισε την αυτοτέλεια της επαναστατικής, αντικαπιταλιστικής Αριστεράς και τη δυνατότητά της να παρεμβαίνει», τονίζεται.\nΣυνέβαλε αποφασιστικά στην ανάδειξη της διεθνιστικής ρήξης με ευρώ και Ευρωπαϊκή Ένωση και της διαγραφής του χρέους. Έφτασε μακριά το μήνυμα της αντικαπιταλιστικής Αριστεράς, κόντρα στις αυταπάτες για «αριστερή κυβέρνηση» και κοινοβουλευτικό δρόμο. Διατηρήθηκε αυτοτελής, παρά τις πιέσεις για ψαλίδισμα του αντικαπιταλισμού. Διαδραμάτισε πρωτοπόρο ρόλο σε πολλούς κοινωνικούς αγώνες.\nΟι Θέσεις επισημαίνουν πως στις πρωτόγνωρες καταστάσεις όπου δοκιμαζόταν η ικανότητά της να προσαρμόζει τη στρατηγική, ανέλυσε τη νέα κατάσταση χαράσσοντας μια γενικά σωστή τακτική πέρα από λάθη και αδυναμίες στην ανάπτυξή της. Αδύναμη κρίνεται η αυτοτελής παρουσία της ΑΝΤΑΡΣΥΑ, παρά τη συνεισφορά της ενωτικής τακτικής και τη συμβολή στην κοινή δράση μαχόμενων δυνάμεων, έστω και με «ασυνέχειες».\nΟι διάχυτες τάσεις απογοήτευσης και η απολυτοποίηση των δυσκολιών είχαν επίδραση, ενώ υποτιμήθηκαν σοβαρά μέτωπα πάλης. Στις συνθήκες αυτές προβλήματα αντιμετώπισαν οι Τοπικές Επιτροπές της ΑΝΤΑΡΣΥΑ, σαν έκφραση μιας φτωχής εσωτερικής ζωής. Επισημαίνεται ότι δεν υλοποιήθηκαν σημαντικές οργανωτικές αποφάσεις της προηγούμενης Συνδιάσκεψης, ενώ σαν ειδικό πρόβλημα διαπιστώνεται η έλλειψη ενιαιότητας στη δράση.\nΣαν βήματα αναζωογόνησης προτείνονται η βαθύτερη επεξεργασία αντικαπιταλιστικού προγράμματος, η μαχητική παρέμβαση στο κίνημα, η δουλειά για άμεσα βήματα πολιτικής συνεργασίας ευρύτερων δυνάμεων της ανατροπής. Κεντρική ιδέα για την ανασυγκρότηση είναι οι «δυνατές κλαδικές και τοπικές επιτροπές, που θα συζητούν συλλογικά και θα οργανώνουν τη δράση τους στο τομέα ευθύνης τους». Με πλούσια εσωτερική ζωή, ανοιχτές για ένα πλατύ δυναμικό αγωνιστών.\nΠάλη για ανατροπή ευρω-μνημονίων αναδιαρθρώσεων και επιτροπείας\nΟι Θέσεις αναδεικνύουν το στόχο πάλης «για το ψωμί, την δουλειά, την ειρήνη, τις λαϊκές ελευθερίες και τα δικαιώματα της εποχής μας, για την αντικαπιταλιστική ανατροπή της ευρωμνημονιακής επίθεσης κυβέρνησης – κεφαλαίου – ΕΕ – ΔΝΤ, των αντιδραστικών καπιταλιστικών αναδιαρθρώσεων, της επιτροπείας, του πολεμικού κινδύνου και των ιμπεριαλιστικών ανταγωνισμών, της επίθεσης στα δημοκρατικά δικαιώματα», ώστε να ανοίξει ο δρόμος της επαναστατικής αλλαγής της κοινωνίας.\nΤονίζεται πως «βάση της πολιτικής μας είναι το αντικαπιταλιστικό μεταβατικό πρόγραμμα», που απευθύνεται στο κίνημα, γεφυρώνοντας τις σημερινές διεκδικήσεις με την ανατροπή. Στοιχείο του προγράμματος είναι η απάντηση στο «ποιος θα το υλοποιήσει» (θέση 38). Προωθείται με την καθημερινή πάλη, αλλά συνολικά μπορεί να το υλοποιήσει «η εξουσία και η κυβέρνηση των οργάνων του εργατικού και λαϊκού κινήματος», υπογραμμίζεται.\nΒασικοί άξονες είναι η παύση πληρωμών και η διαγραφή του χρέους, η μονομερής κατάργηση Μνημονίων, δανειακών συμβάσεων και εφαρμοστικών νόμων, η κρατικοποίηση τραπεζών και επιχειρήσεων, η αντίθεση στις ιδιωτικοποιήσεις, η έξοδος από ευρώ-ΕΕ,η απελευθέρωση από την επιτροπεία ΕΕ-ΔΝΤ, ο εργατικός έλεγχος και η πάλη για τη ριζική βελτίωση της θέσης των εργαζομένων σε βάρος του κεφαλαίου.\nΣταθερά σημεία είναι η πάλη για δημοκρατικές ελευθερίες και δικαιώματα, το μέτωπο για έξοδο από το ΝΑΤΟ, ενάντια σε πόλεμο, εθνικισμό, ρατσισμό, φασισμό, ιμπεριαλισμό, τον αντιδραστικό και από τις δύο πλευρές ελληνοτουρκικό ανταγωνισμό. Δίκαιη λύση στο Κυπριακό χωρίς ξένους στρατούς και βάσεις.\nΟι Θέσεις προτείνουν να πραγματοποιηθεί καμπάνια για το αντικαπιταλιστικό μεταβατικό πρόγραμμα ώστε να γίνει πλατύτερα γνωστό, αλλά και νικηφόρο όπλο στους αγώνες, δρόμος ευρύτερης συσπείρωσης.\n« Οι 10 µικρές κάλπες της Novartis\nΠρώτη δυναμική απάντηση στη φασιστική επίθεση στο Νέο Κόσμο »\nΓιώργος Κουβακάς*: Μάχες διάρρηξης της «κοινωνικής ειρήνης» »


Τζαμί & Ισλαμικό Κέντρο Καουλούν Hotels - BEST HOTEL RATES Near Χονγκ Κονγκ Θρησκευτικοί τόποι Area - Χονγκ Κονγκ\nΑναζήτηση ξενοδοχείων κοντά σε Τζαμί & Ισλαμικό Κέντρο Καουλούν\nΚαλύτερος πωλητής Hotel LBP Hollywood Centre, 77-91 Queen Road's West, Sheung Wan Έγινε κράτηση για Σουίτα Premier πριν από 5 λεπτά, 48 δευτερόλεπτα\nDorsett Kwun Tong - Hong Kong 84 Hung To Road, Kwun Tong Έγινε κράτηση για Απλό δίκλινο δωμάτιο πριν από 8 λεπτά, 42 δευτερόλεπτα\nCosmopolitan Hotel 387-397 Queen's Road East Έγινε κράτηση για Απλό πριν από 14 λεπτά, 35 δευτερόλεπτα\nImperial Hotel 32-34 Nathan Road Έγινε κράτηση για Τυχαία Επιλογή πριν από 17 λεπτά, 55 δευτερόλεπτα\nRosedale Hotel Hong Kong 8 Shelter Street Έγινε κράτηση για Πολυτελές δωμάτιο πριν από 19 λεπτά\nΗ Χονγκ Κονγκ είναι γνωστή για ενδιαφέρουσες τοποθεσίες όπως το Τζαμί & Ισλαμικό Κέντρο Καουλούν. Οι επισκέπτες μπορούν να βρουν τις καλύτερες τιμές ξενοδοχείων κοντά σε πολλά Θρησκευτικοί τόποι - μόνο στην Agoda.com. Το να βρείτε το ιδανικό ξενοδοχείο για το επόμενο ταξίδι σας στο Τζαμί & Ισλαμικό Κέντρο Καουλούν είναι εύκολο μέσω της Agoda.com, με επιλογές όπως το Nagaland Guest House και το The Peninsula Hong Kong. Οι κρατήσεις για ξενοδοχεία κοντά στο Τζαμί & Ισλαμικό Κέντρο Καουλούν γίνονται εύκολα μέσω του ασφαλούς on-line εντύπου κράτησης της Agoda.com. Μπορείτε εύκολα να βρείτε κατάλυμα στην σελίδα μας για τη Χονγκ Κονγκ, με φιλικά προς τον χρήστη εργαλεία αναζήτησης και περιεκτικές πληροφορίες των ξενοδοχείων. Την Agoda.com εμπιστεύονται πάνω από 3.500.000 τουρίστες που κάνουν κράτηση σε καταλύματα κοντά σε διάσημα αξιοθέατα όπως το Τζαμί & Ισλαμικό Κέντρο Καουλούν\nΞενοδοχεία κοντά σε Τζαμί & Ισλαμικό Κέντρο Καουλούν το πλησιέστερο\nΤοποθετημένο στην υπέροχη περιοχή της Τσιμ Σα Τσούι, το Majestic7Guesthouse χαίρει μιας επιβλητικής θέσης στη περιήγηση σε αξιοθέατα, ψώνια, εστιατόρια κεντρικό σημείο της Χονγκ Κονγκ. Το ξενοδοχείο δεν απέχει πολύ από το κέντρο της πόλης: μόλις 0.1 km, και συνήθως χρειάζεται περίπου 60 λεπτά για να φτάσετε στο αεροδρόμιο. Με την βολική του τοποθεσία, το ξενοδοχείο προσφέρει εύκολη πρόσβαση στους προορισμούς της πόλης που πρέπει οπωσδήποτε να δείτε. Στο Majestic7Guesthouse, πραγματοποιείται κάθε προσπάθεια για να αισθανθούν άνετα οι επισκέπτες. Για να το πετύχει αυτό, το ξενοδοχείο προσφέρει τις καλύτερες υπηρεσίες και ανέσεις. Κατά την διαμονή σας σε αυτό το υπέροχο ξενοδοχείο, μπορείτε να απολαύσετε τα δωρεάν WiFi σε όλα τα δωμάτια, ιδιωτικό τσεκ ιν/τσεκ άουτ, φύλαξη αποσκευών, ασύρματη σύνδεση Wi-Fi σε δημόσιους χώρους, ανελκυστήρας. Όλα τα καταλύματα διαθέτουν τις απαραίτητες ανέσεις για να εξασφαλιστεί μια ασυναγώνιστη αίσθηση απόλαυσης. Εξάλλου, το ξενοδοχείο διοργανώνει πολλά ψυχαγωγικά δρώμενα έτσι ώστε να έχετε πολλά πράγματα να κάνετε κατά τη διαμονή σας. Έξοχες υπηρεσίες και μια εξαιρετική τοποθεσία κάνουν το Majestic7Guesthouse την ιδανική βάση από όπου θα απολαύσετε την παραμονή σας στη Χονγκ Κονγκ. Panda's Hostel - Elegant\nΔημοφιλή ξενοδοχεία κοντά σε Τζαμί & Ισλαμικό Κέντρο Καουλούν


Bob Marley - Πέντε αγαπημένα κομμάτια του | Μουσική\nBob MarleyBob Marley and The Wailers - No WomanBob Marley and the Wailers - Redemption SongBob Marley and The Wailers - Small AxeBob Marley and The Wailers - Stir It UpBob Marley and The Wailers - Sun Is ShiningJamaicaNo Cryreggae\n6 Φεβρουαρίου 2019 , Από: Αποστόλης Σαμακοβλής\nΟ Bob Marley γεννήθηκε σαν σήμερα, στις 6 Φεβρουαρίου του 1945. Αν ζούσε, θα ήταν 74 χρονών. Αν ζούσε μέχρι τα βαθιά του γεράματα, σίγουρα η reggae μουσική δεν θα ήταν όπως την ξέρουμε. Θα είχε φτάσει ακόμη ψηλότερα στην ιεραρχία, ας μου επιτραπεί η λέξη, της μουσικής.\nΔεν θα την είχαμε να παίζει μόνο στα beach-bars κάθε καλοκαίρι, ανάμεσα σε ημίγυμνες κοπελιές και νεαρούς με τόπι. Στην χώρα μας τουλάχιστον. Όχι ότι έχω κάτι με τους παραπάνω ή με το καλοκαίρι, αλλά η μουσική reggae έχει να πει πολλά και να περάσει άλλα τόσα σε όλους μας.\nΘα ρωτήσει τώρα κάποιος: “Γιατί, δεν υπήρξαν άλλοι καλλιτέχνες που εδραίωσαν την reggae και την πέρασαν σε αυτιά πέρα από εκείνα της Jamaica;” Βεβαίως κι ευτυχώς, υπήρξαν. Και υπήρξαν πολλοί, αλλά κανένας τους δεν ήταν, δεν είναι και δεν θα είναι ένας Bob Marley.\nΟ Bob Marley υπήρξε μια από τις μεγαλύτερες προσωπικότητες του 20ου αιώνα. Όλοι τον παρουσιάζουν σαν την μεγαλύτερη μουσική προσωπικότητα. Εγώ τον παρομοιάζω, τον παρουσιάζω και τον θυμάμαι σαν την μεγαλύτερη πολιτική προσωπικότητα, η οποία τύχαινε να παράγει και μουσική.\nΉταν ένας άνθρωπος που όταν έβλεπε αδικία, την παρουσίαζε. Όταν έβλεπε το κακό, προσπαθούσε να το καταστείλει. Κι όταν έβλεπε την απελπισία, την βία, το χάος, προσπαθούσε να τα καταπνίξει. Όλα αυτά προσπαθούσε να τα καταφέρει μέσω της μουσικής του.\nΓια παραπάνω πληροφορίες για το ποιος ήταν ο Bob Marley, τι παρτίδες είχε με την Κυβέρνηση της Jamaica και άλλες συνομοσιολογικές θεωρίες, υπάρχουν βιβλία και ντοκιμαντέρ πλέον. Μπορεί όποιος ενδιαφέρεται για την reggae μουσική να ψάξει ποιος ήταν ο Bob Marley. Ποιος ήταν αυτός που την γνώρισε σε ολόκληρο τον κόσμο. Ποια ήταν η κληρονομιά του που την έχουμε πάρει σαν κουλτούρα και σαν τρόπο ζωής.\nΓια να είμαστε και δίκαιοι, μπορεί να ψάξει ποιοι ήταν οι Wailers, οι οποίοι έκαναν την reggae γνωστή σε ολόκληρο τον κόσμο.\nΕπίσης, στο Netflix υπάρχει η σειρά Remastered, η οποία σε ένα επεισόδιο ασχολείται με την αποτυχημένη απόπειρα δολοφονίας εναντίον του Bob Marley. Ανατρέξτε εκεί, καθώς πρόκειται για μια πολύ καλή δουλειά που περιγράφει τις συνθήκες των εμφύλιων συρράξεων στην Jamaica. Την τότε χρονική περίοδο, δηλαδή.\nΑλλά στο παρόν κείμενο θα παρουσιάσουμε πέντε κομμάτια του Bob Marley. Γιατί χρησιμοποιώ πληθυντικό;\nΠέντε αγαπημένα μου κομμάτια, με τα οποία δέθηκα με τον Bob Marley. Για την ακρίβεια θα τα τιτλοφορήσω όπως πρέπει, αναφέροντας και τους Wailers.\nΤο κομμάτι που έχουμε όλοι παρερμηνεύσει. Όλοι μας έχουμε πειστεί ότι μιλά για την αγάπη και την γυναίκα. Είναι ο ύμνος προς τις γυναίκες όλου του κόσμου. Ναι, θα μπορούσε. Ειδικά αν σκεφτούμε την τρέλα που είχε ο Marley για το γυναικείο φύλο. Όμως το τραγούδι γράφτηκε για να περιγράψει την κατάσταση του γκέτο και τις δυσκολίες που θα αντιμετωπίσει ένας άντρας χωρίς την γυναικεία συντροφιά. Ή για τις δυσκολίες που έτσι κι αλλιώς θα αντιμετωπίσει ενώ παράλληλα δεν έχει τη γυναικεία συντροφιά. Αλλά η ουσία είναι η ίδια. Για αυτό και το ρεφρέν, No woman-No cry.\nΑλλά στο τέλος υπάρχει η ελπίδα: “Everything’s gonna be alright”. Είναι και το κομμάτι που έπαιζε αρκετά στην κηδεία του Bob, οπότε θα υπήρχε στην πεντάδα έτσι κι αλλιώς.\nΘα ήταν το αγαπημένο μου τραγούδι από την μουσική του Bob. Αλλά υπάρχουν άλλα δύο που έχω ξεχωρίσει λίγο περισσότερο. Ήταν το πρώτο κομμάτι που άκουσα γενικά από την reggae. Ήταν και το κομμάτι που με κράτησε στην συγκεκριμένη μουσική. Πρώτη ηχογράφηση με τους Wailers το 1967,πρώτο κομμάτι που έκανε επιτυχία εκτός Jamaica. Πρώτο κομμάτι που άρχισε να σκουντά ανθρώπους και να τους δείχνει προς μια νέα μουσική κατεύθυνση. Επίσης, το Stir It Up ακούγεται και στην ταινία “I Am Legend”. Εκεί υπάρχει και η περιγραφή του Will Smith για τον Bob και τα πιστεύω του. Αναφέρει και την απόπειρα δολοφονίας εναντίον του Marley αλλά και την περίφημη φράση του:\n“Οι άνθρωποι που κάνουν τον κόσμο χειρότερο δεν σταματάν ούτε μια μέρα, μπορώ να σταματήσω εγώ;”. Απάντηση στην ερώτηση δημοσιογράφου, για ποιο λόγο έδωσε συναυλία δυο μέρες μετά την απόπειρα δολοφονίας εναντίον του.\nΤο θεωρώ το καλύτερο του κομμάτι. Καθαρά από άποψη στίχων και νοήματος. Αν και στην αρχή όλοι νόμιζαν ότι περιγράφει το Big Tree της μουσικής βιομηχανίας της Jamaica. Τα άτομα που έβγαζαν ότι δίσκους ήθελαν με ότι κόστος νόμιζαν, αφήνοντας έξω το οτιδήποτε καινοτόμο. Και το Small Axe ήταν όλοι οι ενωμένοι μουσικοί της Jamaica, που προσπαθούσαν ανεξάρτητα να βγάλουν την μουσική τους.\nΒέβαια, όταν ακούς το κομμάτι πάλι, μπορείς να καταλάβεις ότι το Big Tree είναι το οποιοδήποτε κατεστημένο. Η οποιαδήποτε καταπίεση και τυραννία ενάντια στην ελευθερία του απλού ανθρώπου. Και το Small Axe είμαστε όλοι εμείς, ενωμένοι. Για αυτό και οι παρακάτω στίχοι δεν θα σβηστούν ποτέ από το μυαλό μου:\nSo if you are the big tree / We are the small axe\nReady to cut you down (well sharp) / To cut you down\nΕδώ είναι τα δύσκολα. Πρόκειται σίγουρα για ένα από τα ωραιότερα κομμάτια που έχουν γραφτεί ποτέ. Πρόκειται για ένα από τα καλύτερα του Bob. Είναι μάλλον μια κατάθεση ψυχής του και ένας απολογισμός ζωής. Το Redemption Song γράφτηκε το 1979, όταν του είχε διαγνωστεί ήδη ο καρκίνος. Πρόκειται για το μοναδικό κομμάτι που δεν έχει ίχνος από reggae στοιχεία. Μόνο μια ακουστική μελωδία και μια φωνή.\nΤώρα, το συγκεκριμένο κομμάτι έχει αναδειχθεί σε ένα από τα καλύτερα κομμάτια όλων των εποχών. Επίσης σαν ένα από τα κομμάτια με την μεγαλύτερη επιρροή παγκόσμια. Αλλά εγώ το ακούω κάθε φορά σαν ένα αντίο του μεγάλου Bob Marley. Kι όσο και να θες να το παίξεις σκληρός, δεν γίνεται να μην βουρκώσεις, έστω τις πρώτες φορές που θα το ακούσεις.\nΓιατί; Γιατί στο Redemption Song ακούς το Αντίο του.\nΣκέφτηκα να αφήσω το Sun Is Shining για το τέλος. Όχι ότι το προτιμώ από τα άλλα και το κατατάσσω στην κορυφή. Αλλά το συγκεκριμένο κομμάτι έχει έναν χαρακτηριστικό ήχο που μου αρέσει υπερβολικά.\nΒέβαια στις μέρες μας είναι το κομμάτι που έχει γνωρίσει και τα περισσότερα remixes. Καλό από την μια, καθώς η μουσική περνά από αυτιά που δεν την γνωρίζουν. Κακό από την άλλη, γιατί είναι Bob Marley και η θέση του δεν είναι σε clubs με πισίνες. Οι στίχοι του κομματιού είναι ένα γρήγορο πέρασμα της ζωής. Οι στίχοι είναι η πραγματικότητα που κανείς μας δεν λογαριάζει. Περιγράφεται η ζωή, που εμείς, στις μέρες μας, δεν εκτιμάμε καθόλου.\nΚαι έρχεται ο Bob Marley, τόσα χρόνια από τον θάνατο του και μας τραβά το αυτί με το παραπάνω κομμάτι. Μας λέει το πιο απλό: “Ζείτε παιδιά, οπότε Ζήστε, μην το αφήνετε”.\nΟ Bob Marley γεννήθηκε σαν σήμερα και αν δεν ήταν κολλημένος στις ιδέες του, ίσως να βρισκόταν ακόμη μαζί μας. Αλλά δεν μπορείς να τον κατηγορήσεις για την επιλογή του αυτή. Ίσα – ίσα μπορείς μόνο να τον σεβαστείς και να αναγνωρίσεις ότι είχε μια σταθερή θέση και αντίληψη για την ζωή. Σωστή ή λάθος, δεν θα την κρίνουμε εμείς. Σκεφτόταν συλλογικά, είχε στο μυαλό του όλη την ανθρωπότητα ενωμένη να ζει αρμονικά.\nΟι στίχοι από το War μας θυμίζουν ότι:\nUntil the colour of a man’s skin / Is of no more significance than the colour of his eyes – Me say war.\nΑυτή ήταν η αντίληψη του Bob Marley για τους ανθρώπους, για τον κόσμο, για όλους μας.\nΚαι αυτή του την αντίληψη προσπάθησε να την περάσει και στα τραγούδια του για να ακουστεί παντού και να ακούγεται για πάντα.